# Claus i Lucas (novel·la)

Claus i Lucas (alternativament, la Trilogia de Claus i Lucas) és una col·lecció de llibres de l'autora hongaresa naturalitzada suïssa Agota Kristof escrita en francès. Està composta per tres novel·les publicades originalment per separat: Le grand cahier (1986), La preuve (1988) i Le troisième mensonge (1991). L'editoral La Magrana va publicar els volums per separat amb els títols El Gran Quadern (1989), La Prova (1990) i La Tercera Mentida (1991). Més tard es va publicar una edició completa dels tres llibres, la Trilogia de Claus i Lucas (2007). Totes les obres van ser traduïdes per Sergi Pàmies.
Les novel·les expliquen la història de dos bessons idèntics anomenats Claus i Lucas que viuen amb la seva àvia en un petit poble i ciutat fronterera d'un país devastat per la guerra durant una guerra sense especificar. Al llarg del seu periple, els nois expressen una postura ètica singularment ingènua, amoral i generosa alhora. El segon i tercer llibre revelen la història dels personatges després de la guerra en una situació social i política complexa de la postguerra. Es creu que la guerra no especificada és la Segona Guerra Mundial. Al llarg del llibre, els bessons apareixen com a personatges intercanviables en una relació incialment morbosa i després increïblement desvinculada.

## Referències a la realitat

A la trilogia de Claus i Lucas sovint hi ha referències autobiogràfiques, històriques i geogràfiques que es corresponen a la realitat.

### Referències autobiogràfiques

Agota Kristof va incloure algunes referències a la seva vida al llibre. Aquests es van desvetllar en entrevistes posteriors i a l'autobiografia L'Analfabeta (2004).
* Claus neix el 30 d'octubre, que coincideix amb la data de naixement de l'autora (30 d'octubre de 1935).
* La ciutat de K. fa referència a la ciutat de Kőszeg on Agota Kristof va viure des de 1944. Ambdues són ciutats frontereres.
* La ciutat de S. fa referència a Szombathely, la ciutat on era l'internat on Kristof va estudiar la secundària.
* El recull autobiogràfic que fan Claus i Lucas a El Gran Quadern es correspon amb la intenció de l'autora d'explicar la seva infància.
* La infància dels bessons sense assistència a l'escola i robant menjar i cigarretes fa referència a la seva pròpia infància i a la del seu germà Jeno.

### Referències històriques
#### El Gran Quadern

* El capítol El ramat humà fa referència a l'expulsió dels jueus de Kőszeg el 1945, fins i tot pel que fa al comportament de la criada, que va ser el mateix que va expressar la criada de Kristof.
* Al capítol La fugida els soldats es relata la fugida de la Wehrmatch el 1945 amb l'avenç de l'Exèrcit Roig.
* Al capítol L'incendi es fa referència a un camp de trànsit situat a Koszeg. A la novel·la, les persones empresonades són cremades.

#### La Prova

* L'assassinat d'en Thomas fa referència a les execucions per part del règim soviètic que sovint eren declarades innocents mesos o anys després d'haver-se dut a terme.

## Recepció

El filòsof eslovè Slavoj Žižek va afirmar que el llibre era un d'aquells que canviava la vida i va parlar de l'espontaneïtat i abandonament ètic dels nois. Per a Žižek, els nois són "totalment immorals: menteixen, fan xantatge, maten, però representen una autèntica ingenuïtat ètica en el seu estat més pur".
L'autor estatunident Jesse Ball va recomanar la trilogia en una entrevista al canal de youtube whyilovethisbook, dient "es tracta de dos nois que van a viure amb la seva àvia i es porten malament. Des del principi fins al final, només un mal comportament. Crec que us agradarà".

## Referències

* ↑ «El Gran Quadern | Agota Kristof». Biblioteca de Catalunya. [Consulta: 15 gener 2025].
* ↑ «La Prova | Agota Kristof». [Consulta: 15 gener 2025].
* ↑ «La Tercera Mentida | Agota Kristof». [Consulta: 15 gener 2025].
* ↑ «Trilogia de Claus i Lucas». [Consulta: 15 gener 2025].
* ↑ Park, Ed «Deprivation Exercises» (en anglès). The New York Review of Books, 70, 13, 17-08-2023. ISSN: 0028-7504.
* ↑ Wiese, Annjeanette «Narrative Palimpsest: The Representation of Identity in Agota Kristof’s The Notebook, The Proof, and The Third Lie». Journal of Narrative Theory, 43, 2, 2013, pàg. 137–159. DOI: 10.1353/jnt.2013.0015. ISSN: 1548-9248.
* ↑ Kristof, Agota. Claus i Lucas (en català). Tercera edició (2022). Barcelona: Amsterdam (Ara Llibres), p. 424. ISBN 9788416743841.
* ↑ «Agota Kristof | IMDB» (en castellà). IMDB. [Consulta: 15 gener 2025].
* 1 2 Andrea, Lepold. «On the childhood trauma of Attila and Ágota Kristóf» (en anglès), 10-01-2023. [Consulta: 15 gener 2025].
* ↑ EFE. «Fallece Agota Kristóf, la escritora que inspiró la obra Gemelos», 27-07-2011. [Consulta: 15 gener 2025].
* ↑ «A Conversation with Ágota Kristóf» (en anglès americà), 09-06-2016. [Consulta: 15 gener 2025].
* ↑ «Ágota Kristóf: "We can never express precisely what we mean"» (en anglès). [Consulta: 15 gener 2025].
* ↑ «Hungría después de la ocupación alemana | Enciclopedia del Holocausto». [Consulta: 15 gener 2025].
* ↑ «El flirteo de Hungría con el Tercer Reich» (en castellà), 31-10-2019. [Consulta: 15 gener 2025].
* ↑ «The Jewish Community of Koszeg» (en anglès). [Consulta: 15 gener 2025].
* ↑ Exeler, Franziska «The Ambivalent State: Determining Guilt in the Post-World War II Soviet Union». Slavic Review, 75, 3, 2016, pàg. 606–629. DOI: 10.5612/slavicreview.75.3.0606. ISSN: 0037-6779.
* ↑ Žižek, Slavoj «Ágota Kristóf's The Notebook awoke in me a cold and cruel passion» (en anglès). The Guardian, 12-08-2013. ISSN: 0261-3077.
* ↑ Whyilovethisbook. «Jesse Ball over The Notebook - Ágota Kristóf», 18-02-2020. [Consulta: 15 gener 2025].